
HAPET MBLEDHJA

Mimi Kodheli – Mirëmëngjesi të gjithëve!
Fillojmë mbledhjen e  Komisionit për Politikën e Jashtme, datë 25 tetor 2021. 
Sot në rendin e ditës kemi miratimin e procesverbaleve të mbledhjeve të komisionit të datave 4 dhe 5 tetor, miratimin e kalendarit të punës së komisionit 25 tetor – 12 nëntor 2021, si dhe diskutimin e projektligjit “Për ratifikimin e marrëveshjes së garancisë ndërmjet Republikës së Shqipërisë dhe Bankës Evropiane për Rindërtim dhe Zhvillim (BERZH) për marrëveshjen e huas ndërmjet Operatorit të Shpërndarjes së Energjisë Elektrike sh.a. (OSHEE) dhe Bankës Evropiane për Rindërtim dhe Zhvillim për projektin e OSHEE-së për reagimin e krizës ndaj pandemisë COVID-19”. Ne jemi komision për dhënie mendimi.  Relator është kolegu Bllako. 
Të ftuar në komision kemi zotin Ilir Bejtja, zëvendësministër i Infrastrukturës dhe Energjisë. Mirë se vjen, profesor! Zotin Adrian Çela, administrator i OSHEE-së. Mirë se vjen! Elton Sevrani,  drejtor i OSHEE-së, Teodor Veveçka, drejtor i OSHE-së dhe Brikena Jazxhi , drejtore në Drejtorinë e Strategjisë dhe Monitorimit të Borxhit në Ministrinë e Financave dhe Ekonomisë. 
Faleminderit për prezencën!
Fillojmë pa humbur kohë. 
Kush është dakord me procesverbalet e komisionit për datat 4-5 tetor? Shoh që jeni të gjithë dakord dhe nuk ka asnjë kundër. 
Miratohet. 
Si pikë e dytë e rendit të ditës kemi miratimin e kalendarit të punës së komisionit 25 tetor – 12 nëntor 2021. Kush është dakord?
Ju falënderoj për bashkëpunimin!
Miratohet.
Fillojmë me projektligjin. Kolegu Bejtja, ju lutem, na thoni dy fjalë për projektligjin! 
Ilir Bejtja – Mirëmëngjesi!
E nderuar kryetare, 
Të nderuar deputetë, 
Sot vijmë këtu për ratifikimin e marrëveshjes së garancisë ndërmjet Republikës së Shqipërisë dhe Bankës Evropiane për Rindërtim dhe Zhvillim (BERZH), për rakordimin e një financimi prej 70 milionë eurosh për sektorin e shpërndarjes së energjisë elektrike, i cili synon zbutjen e efekteve të periudhës së pandemisë, por gjithashtu do të jetë edhe një element shumë i rëndësishëm në këtë moment që vjen, ku kemi parasysh edhe thellimin e krizës energjetike botërore dhe do të ndihmonte që OSHEE-ja të vazhdojë programet e saj për rritjen e cilësisë, furnizimin dhe sigurimin e energjisë elektrike dhe, nga ana tjetër, vazhdimin e programit të saj ekonomik dhe të investimeve për të garantuar parametrat kryesorë të performancës, që janë ulja e humbjeve dhe rritja e arkëtimeve në rrjet. 
Është një kredi e butë, e cila ka termat që janë në marrëveshje:
· Komisioni administrimit, 1% të shumës së huas 
· Komisioni i angazhimit, 0,5 % në vit
· Afati i shlyerjes, 5 vjet (kredia është afatshkurtër)
· Periudha e mosshlyerjes së principalit, 1 vit 
· Norma e interesit euribor gjashtëmujor, plus 1%. 
Siç e thashë, në kuadrin ekonomik të grupit kjo është më shumë se jetike dhe gjëja kryesore është që për këtë kontratë është rasti i parë që një kontratë e tillë negociohet nga vetë OSHEE-ja dhe ministria ka qenë në pozicion mbështetës, duke marrë përgjegjësitë që ka për shkak të pozicionit të pronarit, por si terma kontrate të gjitha janë negociuar nga pala OSHEE në raport me BERZH-in. 
Në lidhje me situatën  dua të them se duke pasur parasysh sezonalitetin e prodhimit vendas, në këtë periudhë kemi importe të rëndësishme të energjisë, të cilat janë duke ndikuar në mënyrë të rëndësishme në menaxhimin e kostove dhe operacioneve të vetë grupit, sidomos në shpërndarje. Kjo ka bërë që të kemi vështirësi si në sigurimin e energjisë, po ashtu edhe në marrjen e  saj për shkak se e blejmë nga vende të tjera , nga importi, bursa, të cilat tashmë kanë tejkaluar çdo lloj parashikimi dhe operojnë me çmime shumë të larta. Kryesisht tregtarët që operojnë në platformën tonë OSHEE, vijnë nga bursa e OPEX-it, që presupozohet që është bursa më e lirë dhe vazhdon të mbetet më e lira, por me çmime mbi 240-250 euro për megavat. Këto janë çmimet e  javëve të punës. Mjafton një fakt, vetëm në fundjavë, kur energjia nuk ka të njëjtin ritëm konsumi, OPEX-i është mbyllur me 186-190 euro për megavat  në  base load dhe 202-240 euro në pik. Këto janë fakte. Në total dikush mund të bëjë llogaritë që ne në vit mund të prodhojmë të gjithë energjinë që mund ë na duhet, por ne në fakt e prodhojmë atë në 3-4 muaj dhe e konsumojmë në 6- mujorin e parë dhe nuk mund ta ruajmë më shumë, aq rezervë ujore kemi. E gjithë pjesa tjetër, duke filluar nga korriku deri në fund të nëntorit, është periudhë e vështirë, e thatë dhe fatkeqësisht tani nuk jemi ndihmuar edhe nga temperaturat, konsumi është rritur, ka vajtur rreth 18 milionë kolovat/orë në ditë. Një vit më parë kemi qenë në nivelin 15-16 dhe prodhimi i KESH-it nuk i tejkalon 5 milionë kilovat/orët në ditë. Kjo do të thotë se e gjitha pjesa tjetër e energjisë merret nga prodhuesit prioritarë, që edhe ato prodhojnë pak, sepse nuk kanë ujë njëlloj si HEC-et e mëdha dhe nga importi. Në këto kushte buxhetet janë bërë vështirësisht të kontrollueshme, për këtë arsye edhe qeveria vendosi të shpallë gjendjen e  emergjencës  energjetike nga tani deri në fund të marsit, e cila do të rishikohet në funksion edhe të zhvillimeve që do të ketë tregu i energjisë në botë. Patjetër, kemi garantuar që tensioni i ulët nuk do të ketë asnjë ndryshim në tarifa, ashtu siç do të vazhdojmë reformën nëpërmjet derregullimit të tregut dhe liberalizmit të tij, siç duhet të kishte ndodhur tashmë për tensionin e mesëm.
Mimi Kodheli – Faleminderit, profesor!
Zoti Çela, keni ndonjë gjë për të shtuar?
Fjala për ju.
Adrian Çela - Faleminderit për ftesën dhe mundësinë për t’u shpjeguar!
Dua t’ju jap arsyet pse është negociuar kjo kredi me ABAD-në dhe pse është e nevojshme. Të gjithë jemi koshientë që viti 2020 e impaktoi ekonominë botërore, kështu që edhe OSHEE-ja nuk mund të ishte izoluar nga efektet që solli Covid-i. Pikat në të cilat u godit OSHEE-ja janë disa:
E para, ulja e nivelit të arkëtimeve.
Në qoftë se deri në vitin 2019 ne e kishim mbyllur nivelin e arkëtimeve në masën 97,5%, për shkak të situatës Covid që filloi me lockdown që nga muaji mars dhe vazhdoi, viti 2020 regjistroi 93,4% në nivelin e arkëtimeve, pra një rënie prej 4%, e cila e përkthyer në lekë është 2,7 miliardë lekë.
Gjithashtu, përveç rënies së nivelit të arkëtimeve, për herë të parë nuk realizuam nivelin e humbjeve. Për nivelin e humbjeve për vitin 2020, parashikimi ishte 20%, ndërsa ne e mbyllëm me 21,4%. Arsyet janë të ditura, sepse ne u impaktuam deri në nivelim 50% të pjesëmarrjes së punonjësve në punë, ulja e numrit të kontrolleve, pamundësia për të bërë kontrollet apo leximet në kohë reale, të cilat impaktojnë në bilancin energjetik të kompanisë, si dhe mosrealizimi i investimeve. Edhe nënkontraktorët i ndërprenë punimet, kështu që ne i realizuam investimet në nivelin 63,19%, pra rreth 5,9 miliardë nga 9 miliardë që ishte parashikuar. Vetëm mosrealizimi i humbjeve me 1,4% e impakton kompaninë me 1 miliard, flas gjithmonë me të reja.
Një arsye tjetër është ndryshimi i strukturës së konsumit. Këtë dua t’jua shpjegoj më qartë, sepse është pak teknike. Ne kemi konsumin familjar, i cili në vitin 2014 zinte rreth 54%, pjesa tjetër është konsum i biznesit, por 54%-i që tarifohet me 9,5 lekë është tarifë e subvencionuar, pra kompania është me humbje për 9,5-lekëshin.
Të gjithë e dimë që gjatë muajve të lockdown-it industria nuk punoi, të gjithë kanë ndenjur në shtëpi dhe si rrjedhojë konsumi u rrit. Po të bëjmë krahasimin e konsumit vit për vit, 2019-2020, nuk është se kemi rënie të konsumit, madje kemi një rritje afro 7% të konsumit, por është rritur konsumi familjar me 9,5 lekë dhe kjo shkoi në 59%. Vetëm kjo rritje e konsumit i impaktoi të ardhurat e kompanisë me 950 milionë lekë të reja. 
Pra, të gjitha këto na impaktuan dhe na dërguan edhe BERZH-in, sepse BERZH-i monitoron indirekt Operatorin e Shpërndarjes së Energjisë Elektrike për shkak të kredisë që i ka dhënë KESH-it për shlyerjen e borxheve të vjetra. Këto paguhen çdo vit nga Operatori i Shpërndarjes së Energjisë Elektrike Group. Duke parë situatën financiare, BERZH-i u ofrua për të ndihmuar cash flow-n e kompanisë. 
Përveç kësaj, do të shtoj edhe vitin e thatë, 4 vjetët e fundit, 2017-2018-2019-2020, kur KESH-i, për pamundësi objektive, nuk mund të realizonte sasinë e nevojshme të energjisë, që duhet të ofronte Operatori i Shpërndarjes së Energjisë Elektrike, 3,95 terra. Pra, i ofroi më pak se 3 terra, sepse ishte vit i thatë, nuk kishte prurje. Operatori i Shpërndarjes së Energjisë Elektrike Group e siguroi këtë diferencë në tregun e lirë me një impakt rreth 55 milionë euro. 
Ne e kemi negociuar këtë marrëveshje, e cila ndahet në dy pjesë. 55 milionë euro janë për mbulimin e importeve të energjisë dhe impaktin financiar negativ të vitit 2020, dhe 15 milionë euro janë për rindërtimin e nënstacionit të qendrës së Tiranës. Ky nënstacion, nëse më parë ishte i domosdoshëm, tani është kthyer si uji në shkretëtirë, i cili do të zëvendësojë nënstacionin provizor pas hotel Tiranës, të ndërtuar në vitin 1998, i cili do të jetë i teknologjisë së fundit për të gjithë rajonin jo vetëm për vendin tonë, sepse nuk është ndërtuar ndonjëherë, është sistemi gist underground, që do të ndërtohet tek ish-hotel Vjosa. 
Ne kemi kërkuar dhe negociuar të bëhet me investimet dhe asistencën e BERZH-it, sepse, duke qenë një ndërtim dhe një teknologji e tillë, që nuk është aplikuar asnjëherë në Shqipëri dhe as në vendet e rajonit, asistenca e BERZH-it do të ishte një garanci për pjesëmarrjen e kompanive më të mira dhe më avangardë për këtë teknologji në Europë e më gjerë, dhe për të garantuar një proces sa më transparent dhe të drejtë. Këtë doja të shpjegoja. Nëse keni pyetje të tjera, jam i gatshëm t’ju përgjigjem. 
Mimi Kodheli – Faleminderit, zoti Çela!
Zonja e Ministrisë së Financave, keni ndonjë gjë për të thënë, apo i shpjegoi profesori të gjitha kushtet?
Persone – Termat e kredisë i përmendi edhe zoti zëvendësministër. 
Kjo është një kredi e butë, me të njëjtat terma sikundër BERZH-i do t’i vinte në dispozicion edhe vetë Republikës së Shqipërisë, pasi kjo kredi është e garantuar nga Republika e Shqipërisë. 
Doja të theksoja që BERZH-i vazhdon të jetë një partner i rëndësishëm për mbështetjen e sektorit të energjisë, por jo vetëm, edhe sektorë të tjerë, siç janë infrastruktura rrugore dhe hekurudhore, zhvillimi biznesit, sektori financiar, e të tjerë. 
Kjo mbështetje e BERZH-it vjen në linjë me të gjitha mbështetjet e tjera që janë marrë nga Republika e Shqipërisë për të adresuar situatën e pandemisë, por, ndryshe nga të tjerat, i jepet direkt Operatorit të Shpërndarjes së Energjisë nëpërmjet një kredie që garantohet nga qeveria. 
Faleminderit!
Ilir Bejtja – Mund të shtoj edhe diçka.
Mimi Kodheli – Po, profesor.
Ilir Bejtja – Për shkak të realizimit të të gjithë parametrave dhe targeteve që kemi pasur në programin e parë të reformës, ne kemi bërë një amendim të atij ligji dhe të asaj VKM-je që drejtonte reformën, duke e quajtur “Programi i konsolidimit financiar të preformancës së Sistemit elektroenergjitik”. Kjo është bërë duke shfrytëzuar gjysmën e kredisë së Bankës Botërore, pra nuk e përdorëm të gjithë kredinë. Për dijeni të kolegëve këtu në komision, grupi OSHEE-së bashku me sistemin elektroenergjitik i ka përballuar të gjitha nevojat e deritanishme nëpërmjet rritjes së performancës, treguesve që drejtori sapo i përmendi, të cilët kanë qenë sa ambiciozë, aq edhe të vështirë për t’u arritur, kanë pasur për mbështetje të gjerë institucionale, por është për t’u vlerësuar dhe reagimi pozitiv i publikut ndaj kësaj reforme.
Kjo është kredia e dytë, pra mbështetja e dytë financiare nga viti 2014 deri tani. Pra, nuk duhet të krijohet një ide që qeveria e ka mbështetur me para OSHEE-në, por kanë qenë dy financimet e vetme që ne kemi marrë.
Mimi Kodheli – Të falënderoj për sqarimin! 
Fjalën e ka kolegu.
Alqi Bllako – E nderuara zonja kryetare,
Të nderuar kolegë deputetë,
Të nderuar përfaqësues të Ministrisë së Infrastrukturës dhe Energjisë, Ministrisë së Financave dhe OSHEE grup, 
Këshilli i Ministrave ka propozuar projektligjin “Për ratifikimin e marrëveshjes së garancisë ndërmjet Republikës së Shqipërisë dhe Bankës Evropiane për Rindërtim dhe Zhvillim (BERZH), për marrëveshjen e huas ndërmjet Operatorit të Shpërndarjes së Energjisë Elektrike sh.a., (OSHEE) dhe Bankës Evropiane për Rindërtim dhe Zhvillim për projektin e OSHEE-së për reagimin e krizës ndaj pandemisë COVID-19”. Ky propozim vjen bazuar në nenet 78, 83, pika 1, dhe 121, pika 1, të Kushtetutës dhe  është në përputhje me nenet 81, pika 1, dhe 100 të Kushtetutës, si dhe me nenin 17 të ligjit nr. 43/2016 “Për marrëveshjet ndërkombëtare në Republikën e Shqipërisë”. 
Komisioni për Politikën e Jashtme e shqyrton projektligjin në cilësinë e komisionit për dhënie mendimi bazuar në nenet 32 deri në 38 të Rregullores së Kuvendit. 
Pa dashur të bie në përsëritje, po bëj një ripërmbledhje të shkurtër të qëllimit dhe përmbajtjes së kësaj marrëveshje, e cila ratifikohet nëpërmjet këtij akti ligjor.
Shoqëria OSHEE grup gjatë vitit 2020 është përballur jo vetëm me situatën e thatësirës së jashtëzakonshme, por kësaj situate ju shtua edhe pandemia COVID-19, e cila pati efekte shtesë negative në financat e OSHEE-së, duke e përballur shoqërinë në një situatë të paimagjinueshme më parë. Referuar kësaj situate të vështirë lindi nevoja e nënshkrimit të një marrëveshje huaje, e cila u konkretizua në datën 8 shtator 2021 me terma të favorshëm mes BERZH-it dhe OSHEE-së për të garantuar likuditetin e nevojshëm për sa i përket furnizimit të pandërprerë me energji elektrike, si dhe garantimin e stabilitetit teknik dhe financiar të kësaj ndërmarrje.
Marrëveshja e financimit, e cila kap vlerën totale deri në 70 milionë euro, është e ndarë në dy këste. 
Kësti i parë, me vlerë financimi deri në 55 milionë euro, do të financojë shpenzimet operative të OSHEE-së, të cilat konsistojnë në:
E para, pagesa për ndërmarrjen shtetërore për furnizimin e brendshëm me energji elektrike.
E dyta, pagesa për furnitorët privat të energjisë elektrike, përveç importeve të energjisë.
Ndërkohë, kësti i dytë, me vlerë financimi deri në 15 milionë euro, siç e përmendi edhe drejtori, do të financojë shpenzimet kapitale, që lidhen me punën, mallrat dhe shërbimet për ndërtimin e një nënstacioni 110/20 kilovolt në qendër të Tiranës. 
Në këtë marrëveshje, OSHEE Group merr përsipër angazhimin detyrues që borxhi financiar neto i kompanisë, në raport me fitimin para interesit, taksave, amortizimit dhe zhvlerësimit, të mos jetë më shumë se 4 herë më i madh, duke filluar nga data 1 janar 2022  (këto lidhen dhe me performancën operacionale të kompanisë), dhe të mos jetë më shumë se 3,5 herë më i madh, duke filluar nga data 1 janar 2023.
Marrëveshja e huas, siç u përmend, ka një afat shlyerjeje 5-vjeçar, me një periudhë mosshlyerjeje të principalit prej një viti. Ndaj kësti i parë do të fillojë shlyerjen më 30 shtator të vitit 2022 dhe kësti i fundit më 30 mars të vitit 2026. Norma e interesit të aplikuar është euribor 6-mujorsh plus 1%. 
Nëpërmjet marrëveshjes së garancisë së nënshkruar dhe që synohet të ratifikohet me anë të këtij projektligji, Republika e Shqipërisë garanton të gjitha detyrimet që Operatori i Shpërndarjes së Energjisë Elektrike merr përsipër nëpërmjet marrëveshjes së huas, që lidhet ndërmjet BERZH-it dhe OSHEE Group. 
Ky financim përbën një detyrim të drejtpërdrejtë për OSHEE-në kundrejt BERZH-it dhe në rast të pamundësisë për të shlyer detyrimet nga OSHEE-ja, detyrimet e kredisë paguhen nga buxheti i shtetit, mbështetur në marrëveshjen e garancisë.
Projektligji është në harmoni me të gjithë rendin juridik të brendshëm dhe veprimtaria e tij nuk bie ndesh me fushën e veprimtarisë së ndonjë institucioni tjetër. Ndaj ju ftoj të votojmë pro ratifikimit të kësaj marrëveshjeje.
Faleminderit!
Mimi Kodheli – Faleminderit kolegut Bllako!
A ka pyetje?
Zoti Dule, fjala për ju.
	Vangjel Dule – Zonja kryetare, faleminderit!
	Do të dëshiroja të pyesja zonjën dhe zotërinjtë. 
	Duke dëgjuar për një projekt reagimi ndaj një krize, të krijohet ndjesia e veprimit emergjent, mirëpo shikoj se projektligji për ratifikimin e kësaj marrëveshjeje është depozituar më 11 mars 2021, pra pothuajse 7 muaj më parë. Dua t’i pyes zotërinjtë: është thjesht burokraci e Kuvendit, në një kohë kur ka funksionuar normalisht edhe para, edhe pas zgjedhjeve të 25 prillit, apo ka ndonjë arsye tjetër vonesa prej 7 muajsh për kalimin në parlament të një marrëveshjeje të tillë me karakter emergjence?
	Mimi Kodheli – Profesor, t’i përmbledhim të gjitha pyetjet dhe më pas fjala është për ju.
	A ka pyetje të tjera?
	Po, Belind Këlliçi.
Belind Këlliçi – Unë kam një pyetje në lidhje me detyrimet e prapambetura të institucioneve shtetërore. Në çfarë shume janë detyrimet e prapambetura që kanë të gjitha entet shtetërore ndaj Operatorit të Shpërndarjes? Më pas të bëjmë dhe një përllogaritje përse kërkohet të merren në këtë moment 70 milionë euro kredi.
Mimi Kodheli – Faleminderit!
Nëse nuk ka pyetje të tjera, fjala është për zëvendësministrin.
Profesor, fjala për ju.
Ilir Bejtja – Për sa i përket pyetjes së parë, është kohë e mjaftueshme për negocimin. Ne e kemi mbyllur negocimin dhe e kemi dërguar për miratim në qeveri në korrik, pra e gjithë negociata është mbyllur në korrik. Këto kredi nuk bëhen për 10 apo 20 ditë. Më pas na ka kapur periudha e mbylljes së parlamentit. Përveçse ka qenë i mbyllur, programi është mbyllur që para zgjedhjeve dhe ne nuk kemi kaluar çështje të reja në parlament, përveç atyre që kanë qenë në rendin e ditës dhe në programin e punës së parlamentit përpara zgjedhjeve. Kjo është arsyeja e kohëzgjatjes.  E shpjegoi edhe drejtori, i referohet të gjithë situatës së krijuar gjatë pandemisë, por vjen, gjithashtu, edhe në një moment shumë të rëndësishëm për OSHEE grupin dhe për të gjithë sistemin elektroenergjetik, ku kemi parasysh edhe rëndimin e situatës për shkak të krizës energjetike botërore. 
Për pyetjen e dytë do t’ju referojë drejtori. 
Adrian Çela – Atëherë, sipas të dhënave të javës së parë të tetorit, borxhi është 36,6 miliardë lekë, nga të cilat 20 miliardë principal dhe 16,2 miliardë është kamatëvonesë. Dua të theksoj se 16,6 miliardë proncipal apo 13,5 miliardë kamatëvonesë, që është nga ajo buxhetore, në nivelin 90-95% janë kompanitë e ujësjellësit, pjesa tjetër është ndriçim rrugor, ndërsa për sa u përket buxhetorëve është 3,6 miliardë. 
Mimi Kodheli – Nëse nuk ka përgjigje të tjera, pyetje apo komente, fjala për zotin Këlliçi.
Belind Këlliçi – Pse jemi në këto nivele? A ka një arsye pse mungon arkëtimi ndaj institucioneve shtetërore, ndaj ujësjellësit? Besoj se të parët që duhet të jenë të gatshëm për të paguar duhet të jenë institucionet e shtetit, dhe  kam përshtypjen se është më e lehtë të vilen paratë, përndryshe i  bie që këtë barrë ta mbajnë qytetarët, ndërkohë që kanë paguar një herë me taksat e tyre. 
Mimi Kodheli -  A ka komente të tjera? Me sa shoh nuk ka.
Fjala për drejtorin, zoti Çela.
Adrian Çela - Për sa u përket kompanive të ujësjellësit, Operatori i Shpërndarjes së Energjisë Elektrike grup ka marrë disa veprime, duke i bllokuar edhe llogaritë bankare. Të themi të vërtetën, në qoftë se ka një nga pikat, ku mund të thuhet që nuk kemi realizuar objektivat që ne kemi pasur gjatë kësaj periudhe 7-vjeçare, është kjo pikë: që tek ujësjellësit nuk kemi arritur të mbledhim borxhin, pjesa tjetër ka ecur mirë. Nëse flasim për buxhetorët, 3,6 miliardë, dua të them se borxhi para disa vitesh ka qenë më i madh dhe ka pësuar rënie. Pushteti vendor ka reaguar, kemi ribërë marrëveshje dhe paguajnë me këste, por edhe pagimi me këste i pushtetit vendor dhe institucioneve të tjera buxhetore nuk e ndalon kamatëvonesën, kjo për shkak të ligjit të tatimeve. Pra, atyre u ndalohet kamatëvonesa te ne, por nuk ndodh e njëjta gjë për ne kundrejt tatim-taksave, sepse atje vazhdon kamatëvonesa. E pranoj që tek ujësjellësit kemi dështuar, nuk kemi arritur. Shpresojmë që me reformën e re, që qeveria  ka nisur për reformimin e kompanive të ujësjellësve sh.a, të ketë një ndryshim, sepse vërtet gjenerojnë një debi ndaj kompanisë, për të cilën kompania konsumon energji dhe ekspozohet kundrejt tatim-taksave.
Ilir Bejtja – Për pjesën e  ujësjellësve, ashtu siç e tha edhe drejtori, ata janë të gjithë të lidhur në tension të mesëm. Nuk është se ushtrojnë presion nëpërmjet tarifës që të jetë ndonjë tarifë diskriminuese. Pra, paguajnë me çmim të ulët. E vetmja arsye është se një pjesë e mirë e tyre, nga një verifikim që ne kemi bërë vitin e kaluar, rreth 37 ujësjellës varen nga bashkitë, nuk e kanë fare energjinë në pasqyrën e kostos së tyre, vazhdojnë me idenë se këtë na jep shteti dhe nuk kemi pse e paguajmë, pra 37 prej ujësjellësve nga 57 që janë gjithsej.
(Ndërhyrje pa mikrofon)
Këtë po thosha që nuk janë të gjithë.
Kurse institucionet buxhetore në përgjithësi i mbyllin, nuk gjenerojnë borxh të ri në fund të vitit, u referohet detyrimit të vjetër që ata kanë pasur dhe aktmarrëveshjeve që ne kemi për likuidimin e tyre,  ku pas net off-it të fundit që kemi bërë në vitin 2017 ka qenë rreth 12 miliardë lekë, pra e trashëguar qysh më përpara. Kemi bërë 2 net off-e, një 4 miliardë dhe një 12 miliardë lekë dhe përsëri ishin 12 miliardë lekë detyrime të papaguara nga vitet e kaluara. 
Për faturat korrente jemi brenda parametrave. Për dijeninë tuaj, edhe në çfarë tha administratori, 93,7% është shumë mbi atë çka ne kemi si target performance, që është 87,3% e arkëtimeve, ku 12,7% e borxhit është e provigjonuar në tarifë, lidhet me një periudhë zero 90 ditë që ne u japim të gjithë konsumatorëve, klientëve, për të paguar energjinë nga momenti i konsumit derisa del fatura dhe derisa u mbaron afati i pagesës. Nga ai moment   e tutje fillojnë ndërprerjet, në qoftë se dikush nuk paguan energjinë, por nuk kemi borxh të ri të gjeneruar buxhetor.
Mimi Kodheli – Faleminderit!
Urdhëroni, zoti drejtor! 
Adrian Çela – Dua të bëj një sqarim: jo të gjithë ujësjellësit janë në këtë gjendje. Ka ujësjellës që jo vetëm nuk gjenerojnë borxh, por paguajnë edhe debitë e vjetra, si ujësjellësit  e Tiranës, Korçës, Fierit, Pogradecit dhe Lezhës. Ka ujësjellës të tjerë që, edhe pasi u kemi bllokuar llogarit rrjedhëse, jemi ndodhur para dilemës që do t’i linim qytetarët pa ujë. Kjo ka qenë një dilemë. Prandaj thashë që është vetmja pikë, në qoftë se mund të quhet, që kemi dështuar.
Mimi Kodheli – Faleminderit! 
 Në qoftë se nuk ka komente të tjera, zonja Duma, fjala për ju.
Grida Duma – Sot sektori energjetik është në një nga momentet më në krizë dhe ju ia hidhni si pingpong një herë sh.a-së, një herë shtetit. Ujësjellësit janë përgjegjësi e qeverisë dhe në 8, 9, 10 apo 11 vjet, po të doni, duhet të ishin bërë aq reforma strukturore sa një herë të mos ta konsideroni si treg privat dhe pastaj ta konsideroni si qeverisje.  Po merrni 70 milionë, shkruhet ndër rreshta në marrëveshje, e cila është e detajuar në kuptimin sesi do të lëvrohet, disbursohet kredia, por kjo kriza e energjisë do të kushtojë 270 apo 200? 
E dyta, vlera e investimit të nënstacionit, që është vetmja  gjë që është investim, është në rregull, pjesa tjetër është pagim faturash, keni madje aty edhe një  konsultë apo konsulencë për antikorrupsion, si i përgjigjet qeveria  mungesës së reformave strukturore në sektorin energjetik.
 Mimi Kodheli –  (Nuk dëgjohet)... edhe në komision tjetër, po ndërkohë do ta menaxhojmë kohën. Patjetër, gjithmonë.
Mirë, pyetje të tjera, komente të tjera, përpara se ta hedhim në votim?
Ka një koment, zoti Koçi.
Petro, fjala për ju.
Petro Koçi – Faleminderit!
 Sigurisht që ne jemi deputetë dhe mund të bëjmë lloj-lloj pyetjesh, që mund të shfaqin interes nga  kënde të ndryshme të shqyrtimit të çështjes, megjithatë mendoj se ne jemi Komisioni i Politikës së  Jashtme. Besoj se duhet të përqendrohemi më shumë te fakti, se cili është subjekti me të cilin po bëjmë  një marrëveshje ndërkombëtare. Kështu që, sigurisht kemi për detyrë, ndoshta kur kemi ndonjë shqetësim që lidhet edhe me aspekte të tjera apo që lidhen, ndoshta edhe me shqetësimin e zonave të cilat ne jemi ngarkuar të përfaqësojmë, përveç zgjedhësve, por mendoj se përgjithësisht diskutimet tona dhe gjykimet tona duhet të përqendrohen te ky aspekt, meqenëse jemi Komisioni i Politikës së Jashtme.
Faleminderit!
Mimi Kodheli – Po, zoti Çollaku, fjala për ju.
Kreshnik Çollaku -  Në fakt, edhe unë nuk doja të komentoja, por komenti i kolegut Koçi më ftoi në  koment. Patjetër,  për sa u përket çështjeve si politika e jashtme, institucioni nga i cili po kërkohet kredia është jashtë çdo lloj diskutimi apo kontestimi, por duke qenë se jemi edhe diçka përtej, besoj  se jemi përfaqësues të disa njerëzve atje në jetën e përditshme, jashtë këtyre sallave, pyetja ime është: si ka mundësi që kreditë shtohen,  taksat shtohen dhe për njerëzit atje jashtë cilësia bie dhe çmimi rritet? Kjo  është një çështje që shkon përtej politikës së jashtme apo marrëdhënieve tona me institucionin nga ku po kërkohet kredia e të gjitha me radhë. Pra, si ka mundësi kjo  gjë? Kjo është një pyetje e madhe dhe është një hall i madh që e ka çdo njeri atje jashtë, që e kemi dhe ne si qytetarë. Kështu që, për kaq, detyrohemi të kërkojmë apo të apelojmë, ndërkohë që pesha shtohet, taksat shtohen, cilësia bie dhe  çmimi për njerëzit rritet, në krizë dhe pa krizë.
Faleminderit!
Mimi Kodheli – Mirë. Përpara se të jepni përgjigje, pyetjes së madhe unë i jap një përgjigje të vogël: çmimi nuk është rritur dhe më duket se kemi të gjithë dritë në shtëpi, ndërkohë që nuk kemi pasur para ca viteve.
(Ndërhyrje pa mikrofon.)
	Fjala për ju, drejtor, ju lutem.
Adrian Çela – E parapritë ju me përgjigjen që unë nuk e di ku është rritur çmimi. Deri në datën 1 janar nuk ka asnjë prekje të tarifës. Në datën 1 janar Operatori i Shpërndarjes së Energjisë Elektrike ka bërë aplikimin pranë Entit Rregullator, i cili është institucioni që aprovon tarifat dhe nuk ka aplikuar për asnjë rritje tarife për sa u përket klientëve fundorë, të cilët janë lidhur në nivelin 0,4 kilovolt. Pjesa tjetër është pjesë e një reforme që ka nisur që me aprovimin e ligjit “Për sektorin energjetik” në mars të vitit 2015, ku parashikonte tregun e liberalizuar gradualisht. Ka filluar më shumë se 10 vjet më parë me klientët e lidhur në 110 kilovolt, ka vazhduar me 97 subjekte në vitin 2018 të lidhur në nivelin 35 kilovolt dhe më 1 janar e gjithë pjesa tjetër, që është e lidhur në tension të mesëm, do të dalë në tregun e lirë edhe si pjesë e një projekti që ka filluar me Bankën Botërore (që është implementuar nëpërmjet OST-së) Platforma ka përfunduar, kolaudimi dhe marrja në dorëzim e kësaj platforme ndërmjet OST-së dhe Operatorit të Shpërndarjes së Energjisë Elektrike Group janë në momentet e fundit. Kështu që nuk do të ketë rritje tarifash për ata 1 milion abonentë, të cilët furnizohen nga Operatori i Shpërndarjes së Energjisë Elektrike. 
Për sa i përket cilësisë së shërbimit që po shkon drejt përkeqësimit, rezultatet tregojnë të kundërtën. Nuk ka nevojë t’i bëjmë krahasimet as me 2013-ën, as me 2014-ën, ne krahasimet i kemi bërë gjithmonë me vetveten, me vitin paraardhës. Në qoftë se nuk do të kishim realizuar këta objektiva, ku niveli i humbjeve është përgjysmuar, numri i defekteve nga 36 mijë, ka zbritur në 26 mijë dhe për këtë janë treguesit SAIDI dhe SAIFI; numri i ankesave për keqfaturim ka një rënie drastike e kështu me radhë... Kështu, as ABRD-ja, as KfW-ja, as Banka Botërore dhe asnjë tjetër nuk do të ofrohej për mbështetjen ndaj Operatorit të Shpërndarjes së Energjisë Elektrike. 
Unë do t’ju them edhe një fakt tjetër që sektori energjetik shqiptar, nga studime të bëra jo nga ana jonë, por nga kompani të subvencionuara nga Banka Botërore dhe KfW-ja, kërkon rreth 1,6 miliardë euro investime dhe ky studim, ky përfundim është arritur në vitin 2004. Po të shtojmë nga viti 2004, deri në vitin 2015, janë dhjetë vjet me zero investime, ku sistemi energjetik vazhdonte të degradonte. Nuk po them sa mund të ketë shkuar shifra, por ne kemi investuar gjatë këtyre shtatë vjet 450 milionë euro, të paktën të gjithë jemi dëshmitarë të përmirësimit të situatës energjetike dhe të cilësisë së furnizimit në të gjithë vendin. 
(Ndërhyrje pa mikrofon.)
Për mrekullinë flasin vetë faktet, nuk është nevoja ta flas unë, unë po i përgjigjem pyetjes  që m’u  bë.
(Ndërhyrje pa mikrofon)
Fakti është që  shqiptarët  e kanë harruar periudhën kur iknin  dritat.   Megjithatë, nuk e kemi realizuar në të gjitha  zonat. Për sa kohë vazhdon  të ekzistojë rrjeti me 10 dhe 6 kv,  i cili do të  zëvendësohet, ...
(Ndërhyrje pa mikrofon)
Mimi Kodheli – Nënkryetar, të lutem, keni të drejtën të  flisni kur të mbarojë zotëria.
Ardian Çela – Kryetare, nëse   jemi  ftuar  këtu që të na ndërpritet fjala,  atëherë mos na  ftoni fare dhe vazhdojini vetë  diskutimet.
Mimi  Kodheli – Jo, ju lutem, vazhdoni! Përfundojeni fjalën.
(Ndërhyrje pa mikrofon)
Ardian Çela – Unë nuk e  mbarova  fjalën.  Po  them që ka ende punë për t’u  bërë, por përmirësimet janë të dukshme. Përkeqësimi i situatës  së furnizimit dhe  rritja e tarifës nuk ekzistojnë më.
Në 4 vjetët e  fundit  Operatori i Shpërndarjes  së  Energjisë   Elektrike ka përballuar krizën e thatësirës, duke   u impaktuar me 200 milionë euro, sepse KESH-i, për arsye  objektive, për  shkak  të mungesës  së    reshjeve dhe  prurjeve, nuk ka  arritur të garantojë  furnizimin  e  nevojshëm  që i duhej Operatorit  të  Shpërndarjes  së  Energjisë Elektrike për  të garantuar furnizimin  e  klientëve tarifor në mënyrë  që të mos i prekej tarifa. Për këtë arsye i është dashur  të ndërpresë  herë pas here investimet, për t’i përdorur  ato para për t’ importuar energji në tregun e  lirë.  Vetëm kjo e ka impaktuar me  200 milionë euro, por as  tarifa nuk është prekur dhe as  nuk ka  trokitur në   derën e  qeverisë për të  marrë para borxh, siç ka ndodhur më parë.
Faleminderit!
Ilir Bejtja – Të vazhdoj me pyetjen?
(Ndërhyrje pa mikrofon)
Për  sa i përket  pyetjes, struktura   e  detyrimeve  të krijuara lidhet me periudhën e  pandemisë, pra vitin 2020, që e shpjegoi pak më herët  drejtori, në nivele  të ndryshme  efektesh të dhëna, si për sa i përket 1,4% që  nuk u realizua  plani i  uljes  së  humbjeve, ndryshimi i strukturës  së konsumit  në favor  të  konsumatorëve familjarë, të cilët e  kanë tarifën 1,8 lekë më të  ulët  sesa   tarifa e energjisë, ashtu  edhe   për arsye  të blerjeve  të energjisë për shkak të një viti të thatë. KESH-i furnizoi OSHE-në në vitin 2020 me 2,8 teravat,  një  vit  i cili pati konsum eksesiv  të  rritur. Për   shkak  të mbylljes së   qytetarëve në shtëpi konsumi i  energjisë u rrit  disa herë.
Mimi  Kodheli – Profesor, e  thamë një herë këtë. Le të jemi më shterues.
Ilir Bejtja – Ky ishte shpjegimi i strukturës nr. 55.
(Ndërhyrje pa mikrofon)
Mimi  Kodheli – Zonja   Duma, ju lutem! Fjalën e   jap unë.  Ndizet mikrofoni që të regjistrohet  çfarë thoni.
(Ndërhyrje pa mikrofon)
Jo, jo, nuk ka rëndësi.
Ilir Bejtja – Unë e dëgjova pyetjen dhe jua  thamë se si  ishte struktura e detyrimit.
Mimi  Kodheli – Profesor,  të lutem! Struktura e detyrimit  është  kjo që është.
Ilir Bejtja – Për sa i  përket  reformës, brenda  Komitetit  të Energjisë jemi  vendi, pala kontraktore, e  cila është më e avancuar   se çdo vend  tjetër    lidhur me  reformën. Pra,  më herët  ne kemi ndarë OST-në, Shërbimin e Transmetimit. Tani reforma pati  si  hap  të  fundit  ndarjen e OSHEE-së dhe daljen më vete të Operatorit të Sistemit të Shpërndarjes është vendosur për shkak të integrimit vertikal në pronësi, program i përputhshmërisë së bashku me oficerin e konfiancës. Janë përmbyllur në kuadrin e programit roadmap që ne kemi me KfW-në, të tetëmbëdhjetë trigerat që ka pasur reforma. 
Në qoftë se kjo është e lavdërueshme, edhe po të mos na thoni gjë, ne prapë faleminderit ju themi.
Mimi Kodheli – Profesor, ju falënderoj!
Unë desha vetëm të shpresoj që 15 milionë eurot e nënstacionit të qendrës së Tiranës të bëhen realitet sa më shpejt të jetë e mundur se kemi 20 vjet që e diskutojmë këtë gjë. E dëshiroj që të bëhet e mundur kjo gjë për një fakt shumë të thjeshtë, e para që administrator e përmendi, ai ka qenë një nënstacion provizor, i cili duhej të ishte hequr prej aty prej shumë kohësh, kjo edhe për ta ditur publiku, por edhe një kërkesë nga ana ime, që të gjithë stacionet dhe nënstacionet, dua t’ju lutem të dakordësoheni me pushtetin lokal, të mund të jenë larg qendrave të banueshme dhe lejeve të ndërtimit që jepen nëpër Shqipëri. 
Nëpër Shqipëri ka ende mosrespektim të distancave të stacioneve dhe nënstacioneve nga qendrat e banimit, të cilat janë thjesht dhe vetëm kur janë mbi tokë sjellin pasoja kancerogjene të sëmundjes së njerëzve. Njerëzit edhe e dinë, edhe nuk e dinë këtë gjë, kështu që unë do t’ju lutesha miqësisht të mund të ushtroni presion te pushteti lokal, të ketë një mirërakordim edhe nga ana juaj në ok-in që ju jepni për çdo leje që duhet. Nëse nuk e kemi këtë në bazë ligjore duhet ta iniciojmë, sepse askush nga publiku nuk e ka idenë se sa duhet të jetë distanca e të jetuarit me stacionet dhe nënstacionet (jo vetëm këto, por edhe antenat dhe të gjitha ato instrumente që rrezatojnë).
Ky ishte komenti im në mbështetje të shëndetit të publikut.
Urdhëroni, zoti Shehu, për procedurë!
Tritan Shehu -  Ne jemi Komisioni i Politikës së Jashtme. Neve nuk hyjmë në këto diskutime dhe këto elemente teknike propagandistike që kërkoni të bëni këtu. Ne diskutojmë në parim në lidhje me problemet politike, me problemet e konjukturave dhe kaq, kështu që unë mendoj të qëndrojmë në këtë nivel si Komision i Politikës së Jashtme, sepse ka komisione të tjera të kualifikuara, të specializuara, teknike, që diskutojnë, qoftë për distancat e nëncentraleve, qoftë për efektet në popullsi. Ne kemi fokus tjetër në punën tonë.
Faleminderit!
Mimi Kodheli –  Faleminderit, zoti Shehu!
Edhe unë ndaj të njëjtin opinion me ju dhe me kolegun Koçi. Ky ishte thjesht një shqetësim si qytetare, sepse unë jam në të drejtën time të fjalës, pavarësisht se kryesoj këtë komision, të sjell një shqetësim, siç edhe e solla. Patjetër që nuk jemi komision përgjegjës, sepse në orën 10:00 ju do të jeni pranë Komisionit për Veprimtaritë Prodhuese, ku do të ketë një trajtim më teknik, më të gjerë dhe të thellë të çështjes. Nëse kemi ndonjë koment, përpara se  ta hedhim në votim, në mënyrë që të respektojmë  edhe komisionin tjetër...
(Ndërhyrje  pa mikrofon,) 
Zoti Çollaku, pavarësisht se jeni në radhë më parë, por, në respekt  të koleges Duma, po ia jap fjalën Gridës, më pas ju.
Grida Duma – Jemi komision për dhënie mendimi dhe për politikën e jashtme, por pa diskutim kjo nuk na heq asgjë nga të qenit komision politik në fund të ditës.
Pyetja që iu shtrova për reformat strukturore qeverisë, është e thjeshtë për një arsye, dhe e theksova, investimi në nënstacion është në rregull. Ne jemi Komision për Politikën e Jashtme, pa diskutim. Në traditën e këtyre komisioneve një marrëveshje  ndërkombëtare  me një bankë europiane është e aprovueshme dhe në parim është pro, por pa diskutim kjo nuk i heq asgjë dhe është vetëm kapaku i asaj që është më poshtë. Ajo që është më poshtë, ju pyes ju, është: marrja kredi dhe  shlyerja e pagesave nëpërmjet kredive, pavarësisht se ju thoni: “pikë 1, pikë 2, pikë 3 nuk është rritur çmimi”, por në fund të ditës është një ndërmarrje, e cila nuk po prodhon gjë tjetër, përveçse energji, shpërndan energji, OST, KESH, OSHEE, nuk ka rëndësi. Këto reforma strukturore për mirëmenaxhimin e ndërmarrjeve në vetvete janë çështje e administrimit  ekonomik të ndërmarrjeve mes vetes, por çfarë çon në fund te qytetari shqiptar është pyetja. Pyetja qëndron, sepse në fund të vitit 2026, siç e keni në këtë marrëveshje, do të paguhet kjo kredi, e  cila  sa do të disbursohet?! Me 5 milionë, me 10 milionë, sa të kërkoni ju të parat, të dytat, të tretat. Por në fund të ditës kjo ndërmarrje do të paguajë  këtë kredi,  apo jo? Nga do ta paguajë? Nga pagesat e qytetarëve, aq më tepër që ju jeni duke thënë se institucionet publike, ujësjellësi më i madhi është debitor. Pra, eficienca e  institucioneve  publike  është edhe në institucionet apo në organizatat sipërmarrëse, çka do të thotë që në fund fare këtë kredi  do ta paguajë buxheti  i shtetit, shqiptarët, taksat e të tjera.  Kaq duhet të sqaroni, prandaj ju pyeta për reformat strukturore.
Mimi Kodheli – Zoti Çollaku, fjala për ju.
Kreshnik Çollaku – Në fakt  edhe unë kam një koment të shkurtër lidhur me çështjen e alarmit të rritjes  së çmimeve. Me  sa duket, jam vetëm unë që kam dëgjuar Kryeministrin që paralajmëron    krizë dhe rritje  çmimesh, por më vjen shumë mirë që e kundërshtoni. E vetmja gjë do të doja t’ju thosha në shtesë, ju po i thoni kredi, por  për njerëzit ky është një borxh që po e merr ndërmarrja. Është në rregull që po e merrni, por, ju lutem, na i kurseni ne dhe publikut  këtë paradën e sukseseve. Një shtëpi që merr borxh, do të thotë që ka   probleme.  Më erdhi mirë që drejtori pohoi në një segment të caktuar se këtu kemi probleme. Pra, tregon që ka probleme, kur nuk ia del me financimet me energjitë e veta.
Po merrni borxh. Na e kurseni këtë paradën, që kemi arritur aq, kemi arritur kaq, ju lutem shumë. Unë e kuptoj se cilësinë nëpër këto zyra e kemi të mirë, por hajdeni në zonën time e të Lavdrimit, atje lart, në Macukull, në Gurrë apo në fshatrat e Dibrës, dhe do ta shikoni cilësinë e njërit produkt apo të tjetrit.
Faleminderit!
(Ndërhyrje pa mikrofon)
Mimi Kodheli – Jo, zëvendësministër, nuk mundesh!
Para se ta hedhim në votim, mendoj se...
(Ndërhyrje pa mikrofon)
Jo, vetëm një gjë zotit Çollaku, nëse mundem, krejt miqësisht. Në ekonominë e tregut, kredia ëhstë një instrument shumë i rëndësishëm. Duhet menaxhuar mirë, por në ekonominë e tregut është një instrument...
(Ndërhyrje pa mikrofon)
Patjetër, por nuk jemi në kohën kur nuk merrnim borxhe dhe e bënim të gjithën me... si quhet, shoku Petro? Me forcat tona. Me forcat e tyre. Mirë.
Mirë, e hedhim në votim.
Kush është dakord me projektligjin?
Jemi dy, tre, katër, pesë, gjashtë...
Në rregull! Miratohet!
Kundër? Kundër zoti Shehu. Abstenim? Abstenim kemi pesë. 
Abstenojnë pesë. Një kundër.
Miratohet!
Neni 1.
Kundër e abstenim e njëjta gjë.
Faleminderit!
Neni 2, ju lutem edhe një herë, kolegë!
Miratohet!
Kundër e abstenim vazhdojnë të jenë po ata.
Edhe një herë në tërësi ligjin, kolegë, ju lutem!
E konsideroj të miratuar.
Kolegë, ju faleminderit për prezencën.
Një shpjegim vote. Patjetër.
Jeni të lirë të largoheni, ndërkohë që zoti Shehu shpjegon votën.
Ju lutem!
Tritan Shehu – Faleminderit, zonja kryetare!
Siç thashë pak më parë, unë nuk jam teknik a specialist, kështu që nuk votoj për elementët teknikë, ato të përdorimit të përditshëm, por duke u nisur nga një pështjellim i madh politik, që ekziston për energjinë, pështjellim i cili filloi me atë deklaratën e së dielës pasdite, të Kryeministrit, kur të gjithë ishin të qetë, dhe ai doli e dha...
Mimi Kodheli – Keni vetëm shpjegim vote.
Tritan Shehu – Po, për shpjegim vote flas, por e di unë si flas për shpjegim vote. 
Mimi Kodheli – Po, po.
Tritan Shehu –...dhe foli si Kasandra, padyshim që vë në dyshim të gjitha politikat...
Mimi Kodheli – Vetëm mos e trash zërin, të lutem, se nuk të shkon, të lutem!
Tritan Shehu – Një sekondë! Më lerë rehat tashti! 
Mimi Kodheli – Nuk të shkon, të lutem!
Tritan Shehu – Vë në dyshim edhe të gjitha politikat e të gjitha marrëdhëniet me kreditorët.
Prandaj, në këtë pikë, realisht, unë votova kundër, sepse shoh se gjërat janë shumë të paqarta në përdorimin e fondeve të energjisë, në marrëdhëniet me partnerët ndërkombëtarë për energjinë, e realisht në krijimin e një situate artificiale, e cila është e papajtueshme me interesat. Në këtë mënyrë, askush nuk e di si do të përdoren këto kredi që merren, dhe si do të jenë marrëdhëniet e ardhshme me partnerët tanë ndërkombëtarë.
Faleminderit!
Mimi Kodheli – Faleminderit, zoti Shehu!
Ju falënderoj, kolegë, për bashkëpunimin! Respekte!
Shihemi në seancë!
Faleminderit!
Punë të mbarë!
Javë të mbarë! 

